Dortea Engelund er en af de forbrugere, der klapper i hænderne over regeringens initiativ om at give boligforeningerne frit tv-valg.

Som studerende blev hun tvunget til at betale 400 kr. om måneden for den store tv-pakke uden at have brug for den.

- Jeg synes, det er enormt uheldigt. Jeg flyttede ind som studerende og betalte omkring 400 kr for den store pakke og brugte det faktisk overhovedet ikke, så det var rigtig, rigtig mange penge for en studerende, fortæller Dortea Engelund.

Læs også : Regeringen vil give boligforeninger frit tv-valg

Hun glæder sig over, at hendes boligforening sidste år gav beboerne lov til at vælge frit, hvilken pakke de ville have. Som konsulent har hun valgt tv helt fra, da hun alligevel ikke er hjemme, når det, hun gerne vil se, bliver vist. I stedet vælger hun at streame, når det passer hende.

- Jeg er ikke hjemme hver dag klokken otte, så tv passer ikke ind i min hverdag. Nu streamer jeg det på min telefon eller computer, når jeg vil, og hvor jeg vil. Der er også et meget større udvalg end på de almindelige tv-stationer, fortæller Dortea Engelund.

God løsning i foreningen

I hendes andelsboligforening har det tilsyneladende været det helt rigtige at give frit tv-valg.

- Det er rart og giver et bedre sammenhold, at man kan vælge det fra og ikke skal betale for at andre skulle have en billigere pakke. I vores forening bor alle samfundslag med forskellige indkomster, og det er en stor udgift for mange mennesker. Det havde heller ikke den store prismæssige forskel for dem, der beholdt den store pakke, forklarer Dortea Engelund.

Det skønnes, at der er ca. 650.000 husstande, svarende til ca. hver fjerde danske husstand, der har fælles tv-forsyning.

Ifølge en undersøgelse Konkurrence- og Forbrugerstyrelsen har lavet, vil initiativet givet lejerne en samlet besparelse på 68 millioner kroner. I snit svarende til 149 kr. om måneden pr. husstand.